जम्मू-कश्मीर मामले पर कांग्रेस का तीखा हमला, कहा- पहले कभी ऐसा नहीं हुआ, लेकिन सरकार घाटी में...  
कांग्रेस ने सरकार पर तीखा हमला बोला 
घाटी में डर का माहौल बनाने का आरोप लगाया 
कहा, पहले कभी भी ऐसा वाकया नहीं हुआ
जम्मू-कश्मीर सरकार द्वारा अमरनाथ यात्रियों और पर्यटकों को आतंकी हमले के खतरे के मद्देनजर तुरंत घाटी छोड़ने की एडवाइजरी के बाद कांग्रेस ने सरकार पर तीखा हमला बोला है और केंद्र पर कश्मीर में डर का माहौल बनाने का आरोप लगाया है. कांग्रेस के वरिष्ठ नेता गुलाम नबी आजाद ने कहा, 'गृह मंत्रालय के आदेश ने लोगों को डरा दिया है. आज तक कभी भी श्रद्धालुओं और पर्यटकों को इस तरह घाटी छोड़ने को नहीं कहा. सरकार यह कहते हुए कि कश्मीर बाहरी लोगों के लिए सुरक्षित नहीं है, घृणा का माहौल बना रही है. हम सरकार के इस आदेश की निंदा करते हैं.' आपको बता दें कि घाटी में लगातार सुरक्षाबलों की संख्या में बढ़ोतरी के बीच सरकार की यह एडवाइजरी बिल्कुल अप्रत्याशित मानी जा रही है. 
क्योंकि इससे पहले कभी भी तीर्थयात्रियों और पर्यटकों को इस तरह से घाटी छोड़ने को नहीं कहा गया था. यहां तक कि पहले भी आतंकवाद के साये में यात्रा चलती रही है. दूसरी तरफ सूत्रों के मुताबिक खबर है कि गृहमंत्री अमित शाह जम्मू-कश्मीर के दौरे पर जा सकते हैं. सूत्रों के मुताबिक अमित शाह संसद सत्र के बाद दो दिनों के लिए घाटी का दौरा सकते हैं. वह जम्मू भी जाएंगे. दरअसल, एक दिन पहले ही जम्मू-कश्मीर सरकार ने एडवाइजरी जारी कर अमरनाथ यात्रियों और पर्यटकों को जल्द से जल्द घाटी छोड़ने की सलाह दी थी. सरकार का या आदेश घाटी में आतंकी हमले के खतरे को देखते हुए आया. हालांकि सरकार के इस आदेश के बाद तमाम तरह की अटकलें लगनी शुरू हो गईं.